Pepsi smelt Pioneer en Simba saam | Netwerk24
Deur Hanlie Stadler 19 Mei 2020 12:17
Die integrasie van Suid-Afrika se Pioneer Foods – wat ikoniese handelsname soos Weet-Bix, Sasko, Ceres en Marmite besit – met sy nuwe moedermaatskappy, PepsiCo, het 'n groot tree vorentoe gegee.
Tertius Carstens, uitvoerende hoof van Pioneer Foods, word hoof van PepsiCo Afrika suid van die Sahara.
Tertius Carstens, tot dusver uitvoerende hoof van Pioneer, is nou in beheer van 'n nuwe afdeling van PepsiCo, PepsiCo Afrika suid van die Sahara.
Dié afdeling sal in Suid-Afrika gesetel wees en sal uit vier sake-eenhede bestaan: Noodsaaklike kos, kruideniersware, Suid-Afrikaanse versnaperinge, en kos en drank vir Afrika suid van die Sahara. Simba, wat ook aan PepsiCo behoort, sal deel word van dié nuwe struktuur, tesame met handelsname soos Lay's, NikNaks en Pepsi self.
PepsiCo het vroeër vanjaar die eienaar van Pioneer Foods geword toe die transaksie van $1,7 miljard in Maart voltrek is.
Luidens 'n verklaring wil die voedselreus die nuwe hoofkantoor as hefboom vir groei in die streek gebruik, met "die ambisie om Afrika se leidende kos- en drankmaatskappy te word".
Eugene Willemsen, uitvoerende hoof van PepsiCo vir Afrika, die Midde-Ooste en Suid-Asië (Amesa), sê dis 'n groot stap vorentoe vir die integrasie van Pioneer in PepsiCo.
"Tertius het unieke kwalifikasies en ervaring om ons bedrywighede in Afrika suid van die Sahara te lei, met 'n goeie prestasiegeskiedenis in die sektor vir snel bewegende verbruikersgoedere en Afrikamarkte."
Carstens, 'n opgeleide ingenieur, werk sedert 1994 by Pioneer, aanvanklik aan die tegniese kant van die onderneming. Hy is in Oktober 2017 as uitvoerende hoof van Pioneer Foods aangestel.
Carstens word ook deel van die uitvoerende komitee van Pepsi Amesa.
Carstens het in reaksie op sy aanstelling gesê die Covid-19-pandemie maak besliste en ratse besluitneming noodsaaklik, wat hulle voel die beste kan gebeur as daar 'n enkele bestuurspan vir Pioneer, Simba en PepsiCo se kos- en drankbedrywighede in Afrika is. "Saam sien ons daarna uit om die onmiddellike uitdagings te bowe te kom en die onderneming vir groei te posisioneer."